Jong egpaar sterf saam: Steeds talle vrae een jaar later | Maroela Media
Jong egpaar sterf saam: Steeds talle vrae een jaar later
Dit is vandag presies een jaar gelede dat Jacques (30) en Sunita (32) van Dyk se liggame in hul plaashuis buite Wellington aangetref is, maar daar is steeds geen antwoorde oor wat presies gebeur het nie.
Kapt. FC van Wyk, woordvoerder van die polisie, het Donderdag aan Maroela Media gesê die ondersoek sal binnekort afgehandel wees. "Die verslag oor die brand is nie afdoende nie en daarom kan die oorsaak van die brand nie bepaal word nie. Die saakdossier sal na die senior aanklaer gestuur word vir 'n besluit."
Jacques en Sunita se liggame is op 10 Mei 2017 teen 03:15 in hul huis aangetref nadat die polisie daarheen ontbied is en die vlamme wat hul huis verswelg het, geblus is. Die brandverslag van die versekeringsmaatskappy het aangedui die brand kon in die kaggel van die voorhuis begin het. Dit kon egter nie bewys word nie en volgens die familie is dit duidelik dat daar nie 'n kaggel aangesteek was nie.
Jacques het as voorman gewerk op 'n plaas in Voor-Groenberg buite Wellington. Sunita was 'n onderwyseres aan die Laerskool Paarl Gimnasium. Die egpaar sou kort ná hul dood hul vyfde huweliksherdenking gevier het.
Die toksikologieverslag in verband met die egpaar se dood het bevestig daar is geen dwelms, medikasie of ander chemiese stowwe in hul bloed gevind nie.
Reghard van Dyk (33), Jacques se broer, het Donderdag aan Maroela Media gesê dit is 'n moeilike dag. "Ons vertrou egter dat die polisie sal volhard met die ondersoek en dat ons wel uiteindelik antwoorde sal hê oor wat gebeur het."
Intussen is daar steeds talle onbeantwoorde vrae, soos hoekom die egpaar nie daarin kon slaag om die huis te verlaat nie. Die vrae duik ook op te midde van bewerings dat Sunita 'n buite-egtelike verhouding gehad het.
Reghard het vroeër gesê hulle wag nog op antwoorde. "Ons wil net weet wat daardie aand gebeur het. Maak nie saak wie betrokke was of wat gebeur het nie. As ons weet wat gebeur het, kan ons totsiens sê. Ons kan net wag. Ons is hartseer, want dit is wreed hoe hulle dood is."
Jacques en Sunita van Dyk Wes-Kaap
As daar nie 'n vuur in die kaggel aangesteek was nie blyk dit dat brandstigting nie uitgesluit kan word nie.Hoe waar is die gerugte dat Sunita 'n buiteegtelike verhouding gehad het.Wat se beserings het haar man opgedoen.Wie het die polisie in kennis gestel van die brand.Dit gaan moeilik wees om antwoorde te vind wat berusting by die familie sal bring.Mag julle egter die antwoorde vind waarop julle wag en mag God julle haqrtseer lig maak en julle vertroos.
Werk die polisie aan die saak? Wonder maar net.
Ek glo vas dat dit nie n normale brand was nie, anders glo ek sou hulle iemand gebel het vir hulp. Die aaklige omstandighede van hul huwelik laat my ook wonder… Dalk kon sy nie vir hulp bel nie, en dalk wou hy nie hulp daar hê nie – sy het dalk sy sprokie verwoes en hy was teen die grond. Dalk het sy haarself probeer leed aandoen en hy het besluit hy en die hond gaan saam.